text: Ferievejret byder på lidt af hvert
  11 februar 2013 kl. 07.35
  Minusgrader, snebyger og solskin. Vinterferie-vejret i den kommende uge byder på lidt af hvert, og der bliver både plads til timer foran pejsen og gåture i sneen.
  Mandag holder det tørt de fleste steder i landet - med enkelte snedrys i de nordlige og østlige egne - og solen får lov til at skinne. Men i løbet af aftenen trækker der mere hvidt vejr ind over landet.
  - Der begynder at komme sne ind østfra - især Bornholm, Sydsjælland og Lolland-Falster bliver berørt af det. Resten af Sjælland kan nok også få noget sne i nat, men det bliver mere sporadisk, siger vagtchef Lars Henriksen fra DMI.
  
  Ingen sne i Sydjylland
  - Der kan komme mellem en og fire centimeter. Det vil nok være Bornholm og Sydsjælland, der får mest, tilføjer han.
  Resten af landet går fri af snevejret, som også tirsdag kaster snedrys af sig i den sydøstlige del af landet. Temperaturerne ligger mellem frysepunktet og fire graders frost om dagen, mens termometeret dykker et par grader yderligere i minus om natten.
  - Men det kan godt føles ret koldt med den her jævne til friske østlige vind, fortæller Lars Henriksen.
  Onsdag, torsdag og fredag bliver overvejende tørre dage, hvor der dog ikke kommer så meget sol.
  - Der er et lille "men". Torsdag længst mod vest kan vi en overgang få noget snevejr, men det er stadig usikkert, lyder det fra vagtchefen.
  Når vi rammer weekenden, tager temperaturerne et lille hop, og det bliver tøvejr.
  - Men det ser stadigvæk relativt tørt ud, fortæller Lars Henriksen.
  